สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 14 มี.ค.60
15 มี.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (14 มี.ค.) โดยได้รับแรงกดดันจากการร่วงลงอย่างหนักของหุ้นกลุ่มสายการบิน หลังจากสายการบินต่างๆได้ยกเลิกเที่ยวบินจำนวนมาก อันเนื่องมาจากผลกระทบของพายุหิมะ ขณะที่หุ้นกลุ่มพลังงานร่วงลงหลังจากมีรายงานว่า สมาชิกของกลุ่มโอเปกหลายรายยังคงผลิตน้ำมันเกินกว่าโควตาที่กำหนด นอกจากนี้ นักลงทุนยังชะลอการซื้อขายก่อนที่จะทราบผลการประชุมของธนาคารกลางสหรัฐ (เฟด) ในวันนี้ตามเวลาสหรัฐ
ดัชนีเฉลี่ยอุตสาหกรรมดาวโจนส์ปิดที่ 20,837.37 จุด ลดลง 44.11 จุด หรือ -0.21% ดัชนี NASDAQ ปิดที่ 5,856.82 จุด ลดลง 18.96 จุด หรือ -0.32% ดัชนี S&amp;P500 ปิดที่ 2,365.45 จุด ลดลง 8.02 จุด หรือ -0.34%
 
ตลาดหุ้นยุโรปปิดลบ เมื่อคืนนี้ (14 มี.ค.) เนื่องจากหุ้นกลุ่มพลังงานร่วงลง หลังจากราคาน้ำมันดิบปรับตัวลงเนื่องจากรายงานที่ว่า สมาชิกของกลุ่มโอเปกหลายรายยังคงผลิตน้ำมันเกินกว่าโควตาที่กำหนด นอกจากนี้ นักลงทุนยังชะลอการซื้อขายก่อนที่จะทราบผลการเลือกตั้งของเนเธอร์แลนด์ และผลการประชุมของธนาคารกลางสหรัฐ (เฟด)
ดัชนี Stoxx Europe 600 ลดลง 0.3% ปิดที่ 373.46 จุด
ดัชนี CAC-40 ตลาดหุ้นฝรั่งเศสปิดที่ 4,974.26 จุด ลดลง 25.34 จุด หรือ -0.51% ดัชนี DAX ตลาดหุ้นเยอรมันปิดที่ 11,988.79 จุด ลดลง 1.24 จุด หรือ -0.01% และดัชนี FTSE 100 ตลาดหุ้นลอนดอนปิดที่ 7,357.85 จุด ลดลง 9.23 จุด หรือ -0.13%
 
ตลาดหุ้นลอนดอนปิดในแดนลบ เมื่อคืนนี้ (14 มี.ค.) ด้วยแรงฉุดจากหุ้นกลุ่มพลังงานและธนาคารที่ปรับตัวลงกันถ้วนหน้า ขณะที่นักลงทุนจับตาดูสถานการณ์การเมืองในอังกฤษ หลังนายกรัฐมนตรีสกอตแลนด์เตรียมขอการอนุมัติจากรัฐบาลอังกฤษให้มีการจัดลงประชามติรอบที่ 2 เพื่อขอแยกตัวออกจากสหราชอาณาจักร ก่อนที่อังกฤษจะแยกตัวออกจากสหภาพยุโรป (Brexit)
ดัชนี FTSE 100 ลดลง 9.23 จุด หรือ -0.13% ปิดที่ 7,357.85 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (14 มี.ค.) หลังจากกลุ่มประเทศผู้ส่งออกน้ำมัน (โอเปก) เปิดเผยรายงานว่า การผลิตน้ำมันของโอเปกปรับตัวลดลงในเดือน แต่สมาชิกโอเปกหลายรายยังไม่ได้ลดกำลังการผลิตในระดับที่ได้สัญญาไว้
สัญญาน้ำมันดิบ WTI ส่งมอบเดือนเม.ย. ลดลง 68 เซนต์ หรือ 1.4% ปิดที่ 47.72 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ค. ลดลง 43 เซนต์ หรือ 0.8% ปิดที่ 50.92 ดอลลาร์/บาร์เรล
 
สัญญาทองคำตลาดนิวยอร์กปิดขยับลง เมื่อคืนนี้ (14 มี.ค.) หลังจากมีกระแสคาดการณ์เป็นวงกว้างว่า ธนาคารกลางสหรัฐ (เฟด) จะปรับขึ้นอัตราดอกเบี้ยในการประชุมซึ่งจะเสร็จสิ้นในวันนี้ตามเวลาสหรัฐ นอกจากนี้ การแข็งค่าของสกุลเงินดอลลาร์ยังสร้างแรงกดดันต่อภาวะการซื้อขายในตลาดทองคำด้วย
สัญญาทองคำตลาด COMEX (Commodity Exchange) ส่งมอบเดือนเม.ย.ลดลง 50 เซนต์ หรือ 0.04% ปิดที่ 1,202.60 ดอลลาร์/ออนซ์
สัญญาโลหะเงินส่งมอบเดือนพ.ค.ลดลง 4.9 เซนต์ หรือ 0.29% ปิดที่ 16.923 ดอลลาร์/ออนซ์
สัญญาพลาตินัมส่งมอบเดือนเม.ย.ลดลง 2.3 ดอลลาร์ หรือ 0.24% ปิดที่ 938.90 ดอลลาร์/ออนซ์
สัญญาพัลลาเดียมส่งมอบเดือนมิ.ย.ร่วงลง 12.75 ดอลลาร์ หรือ 1.7% ปิดที่ 741.70 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (14 มี.ค.) ขณะที่ธนาคารกลางสหรัฐ (เฟด) เปิดฉากการประชุมนโยบายการเงินซึ่งจัดขึ้นเป็นเวลา 2 วัน และจะสิ้นสุดลงในวันนี้ตามเวลาในสหรัฐ
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0620 ดอลลาร์ จากระดับ 1.0658 ดอลลาร์ ในขณะที่ปอนด์อ่อนค่าลงแตะ 1.2164 ดอลลาร์ จากระดับ 1.2235 ดอลลาร์ และดอลลาร์ออสเตรเลียอ่อนค่าลงที่ระดับ 0.7568 ดอลลาร์ จากระดับ 0.7578 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 114.66 เยน จากระดับ 114.80 เยน แต่แข็งค่าขึ้นเมื่อเทียบกับฟรังก์สวิส ที่ระดับ 1.0092 ฟรังก์สวิส จากระดับ 1.0074 ฟรังก์สวิส